It-tisħiħ tal-forzi militari Russi madwar l-Ukrajna huwa biss wieħed mill-kawżi l-aktar reċenti ta' tensjoni fir-relazzjonijiet tal-pajjiż mal-UE. Matul dawn l-aħħar għaxar snin ma waqfux jiżdiedu t-tensjonijiet fir-relazzjonijiet bejn l-UE u r-Russja, mhux l-inqas minħabba l-indħil tal-Kremlin fl-Ukrajna wara l- annessjoni Russa tal-Krimea fl-2014 . L-appoġġ tal-Gvern Russu lis-separatisti tal-Ukrajna tal-Lvant u l- intervent militari tar-Russja fis-Sirja xejn m'għamlu ħlief aggravaw l-affarijiet. Kawża oħra ta' tensjoni huma l- kampanji ta' diżinformazzjoni u l-attakki ċibernetiċi min-naħa tar-Russja, kif ukoll it-tentattivi li tindaħal fil-proċessi demokratiċi tal-Punent. L-Ukrajna L-UE u d-diversi pajjiżi tal-Punent wegħdu l-appoġġ tagħhom lill-Ukrajna wara li f'Diċembru 2021 u f'Jannar 2022 it-truppi Russi bdew jinġemgħu bi ħġarhom tul il-fruntieri mal-pajjiż. F'riżoluzzjoni adottata f'Diċembru 2021, il-Parlament Ewropew stieden lir-Russja tirtira t-truppi tagħha li jheddu lill-Ukrajna u afferma li kwalunkwe aggressjoni min-naħa ta' Moska għandha tiġi bi prezz ekonomiku u politiku għoli. Din altru li mhijiex l-ewwel darba li l-Parlament iġġieled kontra l-indħil tar-Russja fil-pajjiż u appoġġa x-xewqa tal-Ukrajna li jkollha rabtiet aktar mill-qrib mal-UE. F'riżoluzzjoni adottata fid-29 ta' April 2021 , il-Parlament esprima tħassib kbir dwar it-tisħiħ tal-forzi militari Russi fil-fruntiera mal-Ukrajna u fil-Krimea okkupata illegalment. L-Ewroparlamentari wissew li l-prezz ta' invażjoni Russa tal-Ukrajna jkun wieħed sever. Ikkundannaw ukoll l-involviment tas-servizzi tal-intelligence Russi fl-isplużjoni tal-2014 ta' maħżen tal-armi fir-Repubblika Ċeka u tennew ukoll l-appell tagħhom għall-ħelsien immedjat u inkundizzjonat tal-mexxej tal-oppożizzjoni Alexei Navalny. Fil-15 ta' Settembru 2021, il-Parlament adotta riżoluzzjoni li fiha afferma li l-UE għandha topponi l-politiki aggressivi filwaqt li titfa' s-sisien għal kooperazzjoni ma' Russja demokratika futura. L-arrest ta' Alexei Navalny Wara li ġie f'tiegħu minn avvelenament kważi fatali fl-2020, Alexei Navalny inżamm f'detenzjoni mal-wasla tiegħu fir-Russja fis-17 ta' Jannar 2021. F' riżoluzzjoni adottata erbat ijiem wara l-arrest , il-Parlament għamel appell favur sanzjonijiet konsiderevolment eħrex tal-UE fil-konfront tar-Russja, kif ukoll favur il-ħelsien immedjat u mingħajr kundizzjonijiet ta' Navalny u tal-persuni l-oħra kollha miżmuma f'detenzjoni b'rabta mar-ritorn tiegħu fir-Russja. F'Diċembru 2021, il-Parlament Ewropew ta l-Premju Sakharov għal-Libertà tal-Ħsieb lil Navalny għall-ġlieda tiegħu kontra l-korruzzjoni u l-abbużi tad-drittijiet tal-bniedem min-naħa tal-Kremlin. Daria Navalnaya aċċettat il-Premju f'isem missierha li kien jinsab il-ħabs. Sanzjonijiet tal-UE fil-konfront tar-Russja Mill-annessjoni tal-Krimea fl-2014, is- sanzjonijiet ekonomiċi tal-UE għandhom lis-settur finanzjarju, tad-difiża u enerġetiku tar-Russja fil-mira tagħhom. Ir-Russja rrispondiet b'kontrosanzjonijiet, u pprojbiet madwar nofs l-importazzjonijiet agroalimentari tagħha mill-blokk. Qabel il-Milied, il-mexxejja tal-UE ddeċidew b'unanimità li jestendu s-sanzjonijiet sal-31 ta' Lulju 2021. Il-miżuri, li jiġġeddu darbtejn fis-sena, lir-Russja laqtuha b'mod qawwi : lejn l-aħħar tal-2018, l-ekonomija tagħha kienet stmata li hi 6% iżgħar minħabba s-sanzjonijiet tal-UE u tal-Istati Uniti. L-UE imponiet ukoll sanzjonijiet fil-konfront ta' uffiċjali Russi bħala risposta għall-avvelenament ta' Navalny. F'riżoluzzjoni adottata f'Diċembru 2021, il-Parlament talab aktar sanzjonijiet f'każ ta' aggressjoni tar-Russja fil-konfront tal-Ukrajna. L-enerġija hija aspett ieħor tar-relazzjonijiet bejn l-UE u r-Russja. Il-kontroversja dwar il- pipeline Nord Stream 2 enfasizzat l-influwenza tal-pajjiż bħala l-fornitur ewlieni ta' enerġija lill-Unjoni. F'riżoluzzjoni adottata f'Jannar 2021, l-Ewroparlamentari stiednu lill-UE tissospendi immedjatament ix-xogħol fuq il-pipeline kontroversjali, li jkun jgħaqqad il-Ġermanja direttament mar-Russja. Ma għadhiex "sieħeb strateġiku" Huma bosta l-oqsma li fihom kemm l-UE kif ukoll ir-Russja għandhom interessi u tħassib komuni. Pereżempju, ir-Russja kellha rwol kostruttiv fin-negozjati dwar il- ftehim dwar il-qasam nukleari tal-Iran , kemm l-UE kif ukoll ir-Russja jsostnu s-soluzzjoni tal-koeżistenza ta' żewġ Stati fil- kunflitt Iżraelo-Palestinjan u t-tnejn huma firmatarji tal- ftehim dwar il-klima ta' Pariġi . L-UE għadha bil-bosta l-akbar sieħeb kummerċjali u tal-investimenti ta' Moska (u rrappreżentat 42% tal-esportazzjonijiet Russi fl-2019). Madankollu, fid-dawl tal-kors tal-azzjonijiet tal-Gvern Russu, ir-Russja ma tistax tibqa' tiġi kkunsidrata "sieħeb strateġiku", skont riżoluzzjoni tal-Parlament Ewropew ta' Marzu 2019. It-test tar-riżoluzzjoni jgħid li relazzjonijiet aktar mill-qrib jistgħu ikunu possibbli biss jekk ir-Russja tikkoopera b'mod sħiħ biex twaqqaf il-gwerra fl-Ukrajna tal-Lvant u tibda tirrispetta d-dritt internazzjonali. Relazzjonijiet bejn l-UE u r-Russja Ir-Russja qiegħda tippjana kunflitt ġdid fl-Ukrajna? (bl-Ingliż biss) (Diċembru 2021) L-UE u r-Russja: viċinat fraġli [X'qegħdin jaħsbu t-think tanks] (Diċembru 2021) (bl-Ingliż biss) Rebbieħ tal-Premju Sakharov 2021: Alexey Navalny (Diċembru 2021) (disponibbli bl-Ispanjol, bil-Ġermaniż, bl-Ingliż, fil-Franċiż, bit-Taljan u bil-Pollakk) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF